Hilja aegu alles oli äsja surnud kirjaniku Carl Hauptmanni mälestuspidu, kus prof. Gregori ette luges ühe n. n. "Kõne  Sak­sa üliõpilastele", mille Hauptmann juba läi­nud aasta märtsil oli kirjutanud, mida tal aga mitmesugustel põhjustel polnud võimalik ette kanda. Ses kõnes lausub Carl Haupt­mann, keda ühes Heinrich Manniga noored ekspressionistid oma vaimu vanemaiks kaas­lasteks pidasid, et kogu kriisi põhjus olla üle­kaalus, mis surnud asjadel oli inimese üle. Riigis, nagu teaduses ja kunstis, nagu igal pool, lämmatati vaba inimsus nende surnud asjade alla. Mis aga inimesele välisest sun­dusest tuleb, seda võib õigustada  ainult võim, vägivalda aga võib hävitada ainult vägival­laga. Mina-väärtused on hukkunud asja-väärtuse ülevõimu all. Ja nii tuligi langus.